Resumé af personalesag



Resumé af personalesag

Sammendrag

1. Tjenestemænd – hjælpeansatte – kendetegn ved og formålet med kontrakter som hjælpeansat

(Ansættelsesvilkårene for de øvrige ansatte, art. 3, stk. 1)

2. Tjenestemænd – hjælpeansatte – omklassificering af en kontrakt som kontraktansat til varetagelse af hjælpefunktioner til en kontrakt som midlertidig ansat – betingelser – bevisbyrde

(Ansættelsesvilkårene for de øvrige ansatte, art. 3, stk. 1)

3. Tjenestemænd – ansættelsesvilkårene for de øvrige ansatte – kontraktansat til varetagelse af hjælpefunktioner – mulighed for forlængelse alt efter den pågældende institutions behov

(Ansættelsesvilkårene for de øvrige ansatte, art. 88)

1. Det fremgår af bestemmelserne i artikel 3b, stk. 1, i ansættelsesvilkårene for de øvrige ansatte, at det primære formål med kontrakter som hjælpeansat er at gøre det muligt at ansætte ansatte for en tidsbegrænset periode med henblik på at opfylde midlertidige eller lejlighedsvise administrative behov, som undertiden også kan være gentagende. De således ansatte skal følgelig enten varetage opgaver, som ved deres karakter er forbundet med ikke-varige arbejdsopgaver, eller afhjælpe en fastansat tjenestemands midlertidige fravær.

(jf. præmis 27)

Henvisning til:

Personaleretten: 14. marts 2013, sag F-63/08, Christoph m.fl. mod Kommissionen, præmis 68 og 69

Den Europæiske Unions Ret: 21. september 2011, sag T-325/09 P, Adjemian m.fl. mod Kommissionen, præmis 86 og den deri nævnte retspraksis

2. For at perioder, der er tilbagelagt som kontraktansat til varetagelse af hjælpefunktioner, kan sidestilles med perioder, der er tilbagelagt som midlertidigt ansat, skal den pågældende ansatte godtgøre dels at stillinger svarende til de opgaver, han rent faktisk har udført, fremgik af tabellen over ansatte, som er bilagt budgetsektionen for den pågældende institution, og at disse stillinger var ledige, dels, at de funktioner, han udførte, konkret svarede til de varige opgaver, der defineres som offentlig tjeneste.

I mangel af bestemmelser i ansættelsesvilkårene for de øvrige ansatte om fastsættelse af de nærmere bestemmelser vedrørende bevis kan den berørte ansatte godtgøre, at han har udført varige opgaver i Unionens offentlige tjeneste på alle måder, herunder ved en vifte af sammenfaldende indicier. Til gengæld kan blotte påstande, som ikke er understøttet af relevante beviser, ikke anses for tilstrækkelige med henblik på en omklassificering af kontrakten.

(jf. præmis 28 og 31)

Henvisning til:

Personaleretten: 17. november 2009, sag F-57/08, Palazzo mod Kommissionen, præmis 44-48

Den Europæiske Unions Ret: Adjemian m.fl. mod Kommissionen, præmis 88 og den deri nævnte retspraksis

3. I en administration med et betydeligt antal ansatte er det uundgåeligt, at midlertidige eller lejlighedsvise administrative behov, som har sammenhæng med punktuelle eller hastende opgaver, kan gentage sig over tid. Sådanne omstændigheder forhindrer imidlertid ikke de pågældende tjenester i, for bestemte perioder, at benytte ansatte, som har specifikke kvalifikationer eller kompetencer svarende til disse behov. Disse omstændigheder udgør nemlig objektive omstændigheder, der begrunder såvel den tidsbegrænsede varighed af de hjælpeansattes kontrakter som forlængelsen heraf, alt efter om disse behov fortsætter eller opstår.

(jf. præmis 30)

Henvisning til:

Retten i Første Instans: 11. juli 2002, forenede sager T-137/99 og T-18/00, Martínez Páramo m.fl. mod Kommissionen, præmis 95 og den deri nævnte retspraksis

Personaleretten: Christoph m.fl. mod Kommissionen, præmis 69 og den deri nævnte retspraksis